4. การประกอบธุรกิจของแต่ละสายผลิตภัณฑ์

1) ลักษณะผลิตภัณฑ์

บริษัทอยู่ในระหว่างการเตรียมก่อสร้างโรงงานผลิตเอทานอลความบริสุทธิ์ 99.5% และ 95%
โดยปริมาตร โดยใช้มันสำปะหลังเป็นวัตถุดิบ
เอทานอลเป็นพลังงานทดแทนที่ใช้ผสมกับน้ำมันเบนซินเป็นน้ำมันแก๊สโซฮอลใช้เป็นเชื้อเพลิงสำหรับรถยนต์

สิทธิในการประกอบธุรกิจ

บริษัทได้รับอนุญาตให้ก่อสร้างโรงงานผลิตเอทานอล จากคณะกรรมการเอทานอลแห่งชาติ
ขณะนี้อยู่ในระหว่างการขอรับอนุมัติก่อสร้างโรงงาน จากกรมโรงงาน กระทรวงอุตสาหกรรม

บริษัทได้รับการส่งเสริมการลงทุนในกิจการผลิตและจำหน่ายเอทานอลแล้วตามบัตรส่งเสริมเลขที่
1553(9) /2552

บริษัทอยู่ในระหว่างการขอรับการส่งเสริมการลงทุนผลิตเอทานอลจากคณะกรรมการส่งเสริมการลงทุน
ซึ่งมีนโยบายใหม่ในการส่งเสริมการลงทุนที่ให้สิทธิและประโยชน์เพิ่มมากกว่าเดิม
บริษัทจึงได้ยื่นขอรับการส่งเสริมใหม่เมื่อวันที่ 3 ธันวาคม 2552
ในกิจการเดิมที่บริษัทได้รับการส่งเสริมแล้วและหากได้รับอนุมัติ ก็จะยกเลิกบัตรส่งเสริมเดิมเลขที่
1553(9)/2552 ปัจจุบันยังอยู่ในขั้นตอนการรอผลการอนุมัติ

สิทธิอื่นๆ

- ไม่มี -

ข้อจำกัดในการประกอบธุรกิจ

- ไม่มี -

2) การตลาด

บริษัทมีแผนการจำหน่ายเอทานอล ความบริสุทธิ์ 99.5% ภายในประเทศ ให้แก่บริษัทผู้ค้าน้ำมัน หรือ
โรงกลั่นน้ำมันทั้งภาครัฐและเอกชนตามนโยบายของรัฐบาลและตามความต้องการของภาครัฐเพื่อสนับสนุนนโยบายการทดแทนการนำเข้าน้ำมันเชื้อเพลิงและน้ำมันดิบ
ทั้งนี้รัฐบาลได้ให้การส่งเสริมให้ผู้ใช้รถยนต์ใช้น้ำมันแก๊สโซฮอลอยู่แล้ว เช่น
การกำหนดราคาขายน้ำมันแก๊สโซฮอลต่ำกว่าน้ำมันเบนซิน
โดยรัฐบาลได้ลดภาษีสรรพสามิตให้แก่น้ำมันแก๊สโซฮอล
และส่งเสริมการนำรถยนต์เข้าและประกอบรถยนต์ที่ใช้น้ำมันแก๊สโซฮอล
จึงไม่น่าจะมีปัญหาในการจัดจำหน่าย
หากความต้องการเอทานอลในประเทศมีน้อยกว่ากำลังการผลิตเอทานอลโดยรวม
บริษัทมีแผนล่วงหน้าในการส่งไปจำหน่ายในต่างประเทศอีกทางหนึ่ง

แผนการจัดจำหน่ายภายในประเทศ

บริษัทจะดำเนินการผลิตเอทานอล ความบริสุทธิ์ 99.5% เพื่อป้อนตลาดภายในประเทศ
ตามความต้องการของภาครัฐ เพื่อสนับสนุนนโยบายการทดแทน
การนำเข้าน้ำมันเชื้อเพลิงและน้ำมันดิบของประเทศ
โดยได้ประสานงานกับลูกค้าในกลุ่มอุตสาหกรรมโรงกลั่นน้ำมันในเบื้องต้น
ซึ่งได้มีการลงนามบันทึกความเข้าใจกับบริษัท ปตท. จำกัด (มหาชน) ในการจำหน่ายเอทานอล
99.5% แปรสภาพในปริมาณและราคาที่ยังจะตกลงกันต่อไป

แผนการจัดจำหน่ายในต่างประเทศ

เป้าหมายที่สำคัญและสร้างผลตอบแทนที่ดีต่อบริษัท คือ
การส่งออกเอทานอลไปยังตลาดต่างประเทศในกรณีที่ความต้องการในประเทศมีน้อยกว่ากำลังการผลิตเอทานอลโดยรวม
บริษัทมีแผนที่ได้มีการเตรียมการล่วงหน้าที่ทำการจัดจำหน่ายไปยังลูกค้าในต่างประเทศ
โดยได้มีการประสานงานเพื่อหาตลาดในต่างประเทศ เพื่อรองรับกำลังผลิตของบริษัท

3) การจัดหาผลิตภัณฑ์

กำลังการผลิต

โรงงานผลิตเอทานอลจะตั้งอยู่ที่ทางหลวงหมายเลข 24 (ก.ม. 29-31) ตำบลตะคุ
อำเภอปักธงชัย จังหวัดนครราชสีมา เนื้อที่ประมาณ 1,500 ไร่
ซึ่งเป็นพื้นที่เหมาะสมเนื่องจากอยู่ในเขตเพาะปลูกมันสำปะหลัง
บริษัทคาดว่าการก่อสร้างโรงงานจะแล้วเสร็จภายในปี 2555 กำลังการผลิตเอทานอลความบริสุทธิ์
99.5 % และ 95 % ปริมาณ 650,000 ลิตรต่อวัน
ผลิตภัณฑ์ที่ได้จะเป็นไปตามมาตรฐานอุตสาหกรรมเอทานอลแปลงสภาพสำหรับใช้ผสมน้ำมันเบนซินเพื่อผลิตน้ำมันแก๊สโซฮอลที่ประกาศโดยสำนักงานมาตรฐานผลิตภัณฑ์อุตสาหกรรม
กระทรวงอุตสาหกรรม

หากเป็นไปตามแผนงานของบริษัท บริษัทคาดว่าจะเริ่มมีรายได้จากธุรกิจเอทานอลในปี 2555
ซึ่งบริษัทได้มีการเจรจาตกลงทำบันทึกความเข้าใจในการซื้อขายผลิตภัณฑ์ไว้ล่วงหน้าแล้วมากกว่า 1
ราย

วัตถุดิบ และผู้จำหน่ายวัตถุดิบ

เพื่อจะสามารถผลิตเอทานอลได้เต็มตามประสิทธิภาพของโรงงาน คือ 650,000 ลิตรต่อวัน
หรือประมาณปีละ 215 ล้านลิตรนั้น ปริมาณวัตถุดิบมันสำปะหลังเส้นประมาณ 1,575 ตันต่อวัน
หรือประมาณ 520 ล้านตันต่อปี ใน 1 ปี

ผลผลิตของมันสำปะหลังในประเทศจะเริ่มทยอยออกสู่ตลาดตั้งแต่เดือนกันยายนและจะมีมากที่สุดในช่วงเดือนธันวาคมถึงเดือนกุมภาพันธ์
และจะเริ่มลดลงในเดือนพฤษภาคม คือเมื่อเริ่มเข้าฤดูฝน บริษัทจะใช้มันสำปะหลังเส้นในการผลิต
ในขณะเดียวกัน บริษัทจะทยอยเก็บสต็อกมันเส้นเพื่อใช้ผลิตในช่วงเดือนพฤษภาคมถึงกันยายน
ซึ่งเป็นช่วงที่มันสดออกสู่ตลาดน้อย

ที่ดินที่บริษัทครอบครองมีทั้งหมดประมาณ 6,500 ไร่
โดยใช้เป็นพื้นที่ก่อสร้างโรงงานและส่วนประกอบอื่นประมาณ 1,500 ไร่ ที่เหลือประมาณ 5,000
ไร่นั้น
บริษัทได้ดำเนินการทดลองปลูกมันโดยมีเป้าหมายเพื่อพัฒนาเทคโนโลยีการปลูกมันและส่งเสริมให้แก่เกษตรกร
โดยแปลงทดลองนี้อยู่กระจายกันในหลายพื้นที่ของจังหวัดนครราชสีมา และจังหวัดชัยภูมิ
พื้นที่ดินในส่วนนี้เนื่องจากจะสามารถส่งผลผลิตมันสำปะหลังได้เพียงประมาณ 20,000 ตันต่อปีเท่านั้น
มิใช่แหล่งวัตถุดิบหลักของบริษัท

บริษัทมีนโยบายเพื่อจัดหาวัตถุดิบให้เพียงพอต่อความต้องการของโรงงาน ดังนี้

1.  จากสหกรณ์ในพื้นที่

  บริษัทได้ลงนามในบันทึกข้อตกลงการซื้อขายมันสำปะหลังสดกับสหกรณ์ผู้ปลูกมันสำปะหลังจังหวัดนครราชสีมา
  ซึ่งจะสามารถส่งมันสำปะหลังสดให้แก่บริษัทได้ประมาณ 300,000 ตันต่อปี
  หรือเทียบเท่ามันสำปะหลังเส้น 136,000 ตันต่อปี

2.  จากกลุ่มเกษตรกรที่เข้าร่วมโครงการที่ใช้พื้นที่ของสำนักงานการปฏิรูปที่ดินเพื่อเกษตรกรรม
    (สปก.)

  บริษัทได้ลงนามในบันทึกข้อตกลงในการดำเนินงานในโครงการส่งเสริมอาชีพการปลูกพืชสำหรับการเกษตรอุตสาหกรรม
  มีพื้นที่เป้ายหมายที่จะเข้าร่วมโครงการเป็นจำนวน 500,000 ไร่
  ในพื้นที่ภาคตะวันออกเฉียงเหนือของประเทศ
  บริษัทคาดว่าจะสามารถรวบรวมผลผลิตจากโครงการจัดส่งโรงงานได้อีกส่วนหนึ่ง
  แต่เนื่องจากในขณะนี้โรงงานของบริษัทยังไม่เริ่มผลิตทำให้ไม่สามารถรับซื้อผลผลิตมันสำปะหลังของเกษตรกรที่เข้าร่วมโครงการได้อย่างมีประสิทธิภาพ

3.  จากเกษตรกรที่เข้าร่วมโครงการกับธนาคารเพื่อการเกษตรและสหกรณ์การเกษตร (ธกส.)

  บริษัทได้ลงนามในบันทึกข้อตกลงโครงการสนับสนุนการผลิตและการตลาดพืชพลังงานกับธนาคารเพื่อการเกษตรและสหกรณ์การเกษตร
  เพื่อรวบรวมเกษตรกรผู้ปลูกมันสำปะหลังที่เป็นลูกค้าของธนาคารอยู่แล้ว
  หรือยังไม่ได้เป็นให้เข้าร่วมโครงการกับบริษัทและธนาคาร
  ธนาคารจะสนับสนุนสินเชื่อให้เกษตรกรที่เข้าร่วมโครงการ
  เพื่อให้กระบวนการผลิตทุกขั้นตอนเป็นไปอย่างมีประสิทธิภาพ
  รวมทั้งเชื่อมโยงการผลิตและการตลาดระหว่างเกษตรกรลูกค้าผู้ผลิตกับบริษัทที่ต้องการใช้วัตถุดิบไปแปรรูป
  ขณะที่บริษัทจะรวบรวมรายชื่อเกษตรกรในพื้นที่เป้าหมายที่ต้องการเข้าร่วมโครงการให้ธนาคารพิจารณาสินเชื่อและรับซื้อผลผลิตจากเกษตรกรที่เข้าร่วมโครงการที่จุดรับซื้อในราคาที่เป็นธรรม

4. จากผู้ส่งออกและผู้ค้ามันสำปะหลังเส้น

  บริษัทได้ติดต่อผู้ส่งออกมันสำปะหลังเส้น ที่จะจำหน่ายมันสำปะหลังเส้นให้แก่บริษัท
  เพื่อใช้ในการผลิตเอทานอล จำนวน 200,000 - 300,000 ตันต่อปี

5. จากสหกรณ์ ชาวไร่โดยตรง และแหล่งอื่นๆ

  บริษัทไม่ได้ปิดกั้นที่จะรับซื้อเฉพาะมันสำปะหลังที่มาจากเครือข่ายเกษตรกรของบริษัทเท่านั้น
  หากยังเปิดกว้างสำหรับสหกรณ์อื่นๆ
  และผู้รับซื้อโดยตรงจากชาวไร่ที่มีความประสงค์ที่จะส่งวัตถุดิบให้กับโรงงาน
  พร้อมให้การสนับสนุนในด้านต่างๆ ตามที่จะได้ตกลง ซึ่งนอกจากแหล่งใหญ่ที่ได้กล่าวไว้แล้วข้างต้น
  บริษัทยังได้เตรียมการจัดซื้อจากผู้ประกอบธุรกิจรับตากมัน ผู้ส่งออกมันเส้น
  และจากองค์การคลังสินค้า ซึ่งได้มันมาจากการประกันราคามันสำปะหลังของรัฐบาล
  คาดว่าจะได้วัตถุดิบเข้าโรงงานเพียงพอต่อความต้องการของบริษัท

สภาพปัญหาของวัตถุดิบ

วัตถุดิบเป็นสินค้าการเกษตร ปริมาณการผลิตขึ้นกับสภาพดินฟ้าอากาศ กล่าวคือ
หากสภาพอากาศแห้งแล้งมาก จะเกิดปัญหาโรคระบาด เช่นเพลี้ยแป้งลง
หากฝนมากเกินไปและน้ำท่วม ผลผลิตจะเน่าเสียหาย
หากปริมาณวัตถุดิบออกน้อยก็จะมีผลต่อราคาและต้นทุนที่เพิ่มขึ้น

ผลกระทบต่อสิ่งแวดล้อม

กระบวนการผลิตและวัตถุดิบเหลือใช้ของโรงงานเอทานอลไม่มีผลกระทบต่อสิ่งแวดล้อมโดยที่
บริษัทมีแผนด้านการจัดการสิ่งแวดล้อมดังนี้

  1) การบำบัดน้ำเสีย น้ำเสียจากขั้นตอนการผลิตเอทานอลจะบำบัดให้เป็นไปตามมาตรฐานของ

  กระทรวงอุตสาหกรรม และจะผลิตไบโอแก๊ส สามารถนำไปผลิตกระแสไฟฟ้าเพื่อใช้ในโรงงาน

  ซึ่งเป็นการขจัดของเสีย ณ แหล่งที่กำเนิด และนำน้ำที่ได้รับการบำบัดแล้วสามารถระบายไปยัง

  เกษตรกรใช้ในการเกษตรได้

  2) กากมันที่เหลือจากการผลิต สามารถนำไปผลิตปุ๋ยอินทรีย์ตามกระบวนการผลิตที่ทันสมัย

  3) บริษัทมีแผนที่จะการนำระบบการจัดการสิ่งแวดล้อม ISO 14000 นำมาใช้ในการจัดการ

  สิ่งแวดล้อมด้วย

โครงการของบริษัทจะเป็น Zero Pollution System พลังงานที่ได้จะเป็นพลังงานสะอาด
เป็นมิตรกับสิ่งแวดล้อม ประกอบกับที่ตั้งของโรงงานอยู่ห่างจากแหล่งชุมชน
จึงไม่ส่งผลกระทบต่อสิ่งแวดล้อมและชุมชน